**Jumătăţi de întreg**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Să-mi spună cineva cât este ceasul,

De ce oftez când te admir cum treci

Cu bluza desfăcută. Nu țin pasul

Cu zbuciumul nebun. Nu vreau să pleci

Cu toamna de oţel ce mă-nspăimântă,

Când plouă veșted, calm, indiferent,

Şi numai dorul la ureche-mi cântă

Ca un refren de veghe permanent.

Spre burgul tău, când noaptea se ascunde

Prin vise albe, cum n-aş încerca

Să plec într-un târziu, dar spune-mi unde

Laşi cheia ce descuie uşa ta?

- S-au răsturnat orânduiri, iubite,

E cerul jos, pământul nu-l ating,

Doar stelele-au rămas nelocuite

Şi-n mijloc de noiembrie mă ning

Atâtea doruri nemărturisite,

Dar ce să-ţi spun şi unde să găsesc

Alintul tău. Abia mai pot admite

Că n-am murit, în mine mai trăiesc

Atingerile tale şi durerea

Unei absenţe lungi. Nu pot să neg,

Că mă ucide toamna şi tăcerea.

Eşti jumătatea mea dintr-un întreg.

Ioan Grigoraș Liliana Trif